Kolyma (bendrija)

Lietuvos politinių kalinių bendrija „Kolyma“ – ribotos civilinės atsakomybės viešasis juridinis asmuo, kurio teisinė forma – asociacija. Iš pradžių bendrija veikė kaip Lietuvos politinių kalinių sąjungos skyrius, tačiau pastarosios įstatuose panaikinus skyrius, „Kolyma“ buvo pertvarkyta į savarankišką organizaciją.

Bendrija jungia politinius kalinius, kalėjusius Rusijos „Dalstroj“ sistemos lageriuose, taip pat jų šeimos narius ir artimuosius.Politinių kalinių „Kolyma“ XXIII suvažiavimas paragino Lietuvos vadovybę užkirsti kelią veiklai nukreiptai prieš Lietuvos suverenitetą. Alkas.lt. Nuoroda tikrinta 2022-03-22.

Įsteigta 1989 m. (įkūrėjas Mindaugas Julius Bloznelis).Svetimo karo nublokšti. Voruta.lt. Nuoroda tikrinta 2022-03-22.

Bendrijos buveinės adresas – Kaunas, Kovo 11-osios g. 130A-33.

 Bendrijos veiklos tikslai (suformuluoti įstatuose) 

 vadovaujantis krikščioniškojo bendradarbiavimo nuostatomis, aktyviai dirbti Lietuvos ir jos žmonių labui, ugdyti dvasingumą ir dalyvauti veikloje išsaugant ir įtvirtinant Lietuvos valstybingumą;
 rinkti žinias apie gyvus ir mirusius (žuvusius, nužudytus) politinius kalinius, ypač kalėjusius Kolymoje ir kituose „Dalstroj“ sistemos lageriuose, apie rezistenciją lageriuose, lagerių buitį ir gyvenimą išleistiems iš lagerių, siekiant sudaryti Kolymos lietuvių politinių kalinių rezistencijos ir kalinimo istoriją. Dalyvauti ekspedicijose išaiškinat kalinių laidojimo vietas, prisidėti prie kapų tvarkymo ir atminties įamžinimo, leisti atsiminimų knygas ir kitus leidinius;
 skatinti bendrijos narių tarpusavio bendradarbiavimą ir brolišką solidarumą palaikant Kolymoje išvystytas bendradarbiavimo tradicijas, ginti žmogaus ir Lietuvos piliečių teises, priešintis bet kokiam autoritarizmo pasireiškimui, smerkti neapykantos tarp žmonių ir tautų pasireiškimus, įtakoti jaunąją kartą patriotizmo, tautiškumo, dorovės ir demokratijos dvasia;
 atstovauti Kolymoje ir Rusijos „Dalstroj“ konclagerių sistemoje kalėjusių politinių kalinių, jų šeimos narių ir artimųjų interesams, teikti moralinę ir materialinę pagalbą nelaimės ištiktiems ir ypač sunkiai gyvenantiems bendrijos nariams;
 sekti politinius įvykius Lietuvoje ir reikšti kolegialią nuomonę aktualiais valstybės gyvenimo klausimais;
 remti kovą prieš korupciją, ekonominius ir politinius nusikaltimus, prieš mafijos struktūrų grėsmę Lietuvos valstybingumui;
 bendradarbiauti su panašius tikslus turinčiomis visuomeninėmis ar politinėmis organizacijomis, kurių veikla neprieštarauja bendrijos įstatams, dalyvauti jų veikloje.

 Valdymo organai 
Bendrijos valdymo organai yra visuotinis narių susirinkimas (dalyvių susirinkimas) ir valdyba (kolegialus valdymo organas).

 Renginiai 
Kiekvienų metų pirmąjį šeštadienį po birželio 14 d. bendrija rengia suvažiavimus Rumšiškių kultūros centre.

 Bendrijos pirmininkai 
 1992–2007 Mindaugas Julius Bloznelis
 2007–2010 Vytautas Pupelis
 2010–2016 Algirdas Čiurlys
 2016–2019 Gintaras Žilionis
 nuo 2019 m. Valentinas Padriezas

 Žymesni žmonės, kalėję „Dalstroj“ sistemos lageriuose 
 Benjaminas Alekna (1923–2007) – Lietuvos kompozitorius, pianistas, pedagogas.
 Mykolas Bajarūnas (1882–1939) – geografas, geologas ir paleontologas.
 Mindaugas Julius Bloznelis (1923–2015) – Lietuvos antisovietinio ir antinacinio pasipriešinimo veikėjas, inžinierius elektrikas, technologijos mokslų daktaras.
 Adelė Dirsytė (1909–1955) – mokytoja, garsiosios Sibiro lietuvių maldaknygės „Marija, gelbėk mus“ autorė.
 Juozas Jakavonis (1925–2021) – Lietuvos pasipriešinimo sovietiniam okupaciniam režimui dalyvis, vienas iš Pietų Lietuvos partizanų vadavietės bunkerio statytojų.
 Česlovas Kavaliauskas (1923–1997) – Lietuvos kunigas, teologas, poetas, Biblijos vertėjas.
 Vytautas Kaziulionis (1930–2023) – Lietuvos pasipriešinimo sovietiniam okupaciniam režimui dalyvis, vienas iš 1953 m. Norilsko sukilimo vadų, Varėnos rajono politinis bei visuomenės veikėjas.
 Antanas Lukša (1923–2016) – Lietuvos pasipriešinimo sovietiniam okupaciniam režimui dalyvis, Lietuvos politinių kalinių ir tremtinių sąjungos valdybos pirmininkas.
 Vytautas Mačiuika (1929–1999) – Lietuvos pasipriešinimo sovietiniam okupaciniam režimui dalyvis, skulptorius, rašytojas.
 Jurgis Ožeraitis (1911–1947) – Lietuvos karininkas, partizanų Kardo rinktinės vadas.
 Tadas Šakmanas (1899–1989) – Lietuvos karininkas, prezidento Antano Smetonos adjutantas.
 Antanas Valiukėnas (1913–1946) – žurnalistas, redaktorius, vertėjas, vienas iš Lietuvių aktyvistų fronto steigėjų ir Birželio sukilimo organizatorių.
 Bronius Zlatkus (1927-2017) – Lietuvos pasipriešinimo sovietiniam okupaciniam režimui dalyvis, vienas iš 1953 m. Norilsko sukilimo vadų.

 Žymesni žmonės, gimę tremtyje Kolymoje 
 Rimantas Dijokas (g. 1956) – Lietuvos ir Utenos rajono politinis bei visuomenės veikėjas.
 Rimantas Jurevičius (g. 1958) – Lietuvos ir Zarasų rajono politinis bei visuomenės veikėjas, miškininkas.
 Arūnas Vaišnoras (g. 1957) – Lietuvos ir Lazdijų rajono politinis bei visuomenės veikėjas, gydytojas.

 Politiniai kaliniai Kolymoje po „Dalstroj“ sistemos panaikinimo 
 Antanas Terleckas (1928-2023) – Lietuvos politinis bei visuomenės veikėjas, ekonomistas.

 Nuorodos 
 Oficiali svetainė
 Pirmasis bendrijos „Kolyma“ suvažiavimas (video)

 Šaltiniai 

Kategorija:Lietuvos asociacijos
Kategorija:Lietuvos nevyriausybinės organizacijos